Nariadenie Rady (ES) č. 1278/94
z 30. mája 1994,
ktoré mení a dopĺňa nariadenie (EHS) 338/91 stanovujúce v rámci spoločenstva normy kvality čerstvých alebo chladených jatočných tiel oviec a nariadenie (EHS) č. 2137/92 o systéme spoločenstva na klasifikáciu jatočných tiel oviec a stanovujúce v rámci spoločenstva normy kvality čerstvých alebo chladených jatočných tiel oviec
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3013/1989 z 25. septembra 1989 o spoločnej organizácii trhu s ovčím a kozím mäsom [1] a predovšetkým jeho článok 4 (2),
so zreteľom na návrh Komisie,
keďže nariadenie Rady (EHS) č. 338/91 z 5. februára 1991, ktoré stanovuje v rámci spoločenstva normy kvality čerstvých alebo chladených jatočných tiel oviec [2], sa uplatňuje do konca hospodárskeho roka 1993, v závislosti od vypracovania noriem spoločenstva na klasifikáciu jatočných tiel;
keďže sa ešte neuskutočnil dostatočný pokrok v uplatňovaní klasifikácie jatočných tiel, ktorý by umožnil vypracovanie príslušných noriem v súčasnosti; keďže súčasné normy kvality by mali byť predĺžené do konca hospodárskeho roka 1997;
keďže so správou Komisie o uplatňovaní nariadenia (EHS) č. 2137/92, naplánovanou najneskôr na 31. december 1995, by sa malo teraz počítať najneskôr do 31. decembra 1996 a mal by ju sprevádzať návrh na novú definíciu noriem kvality, ktoré by sa uplatňovali postupne od začiatku hospodárskeho roka 1998; keďže v dôsledku toho možno teraz cieľ povinného uplatňovania stupnice spoločenstva, pôvodne predpokladaný najskôr na rok 1996, realizovať najskôr v roku 1999;
keďže by sa mala upraviť príloha III k nariadeniu (EHS) č. 2137/92 s cieľom vziať do úvahy požiadavky na kvalitu, pokiaľ ide o triedu za tučnotu,
PRUJALA TOTO NARIADENIE:
Článok 1
Druhý pododsek článku 2 nariadenia (EHS) č. 338/91 sa nahrádza týmto textom:
"Vzťahuje sa na hospodárske roky 1991 až 1997 vrátane."
Článok 2
Nariadenie (EHS) č. 2137/92 sa týmto mení a dopĺňa takto:
1. Článok 8 sa zrušuje.
2. Článok 9 sa mení a dopĺňa takto:
- v prvom pododseku sa "31. december 1995" nahrádza "31. december 1996";
- v druhom pododseku sa "hospodársky rok 1996" nahrádza "hospodársky rok 1999" a "1. január 1997" sa nahrádza "1. január 2000".
3. Príloha III sa nahrádza prílohou pripojenou k tomuto nariadeniu.
Článok 3
Toto nariadenie nadobúda účinnosť v siedmy deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. mája 1994